b'\n_START_ARTICLE_\nPavir\xc5\xa1inis nardymas\n_START_PARAGRAPH_\nPavir\xc5\xa1inis nardymas, taip pat nardymas su vamzdeliu, snorkelingas (angl. snorkelling) \xe2\x80\x93 viena i\xc5\xa1 nardymo r\xc5\xab\xc5\xa1i\xc5\xb3 po vandens pavir\xc5\xa1iumi, naudojant nardymo kaukes arba akinius, kv\xc4\x97pavimo vamzdelius ir, da\xc5\xbeniausiai, plaukmenis. \xc5\xa0altame vandenyje taip pat gali b\xc5\xabti d\xc4\x97vimas hidrokostiumas. Plaukikui su \xc5\xa1ia \xc4\xafranga galima palyginti ilgai \xc5\xbevalgyti povandenin\xc4\xaf pasaul\xc4\xaf panardintu vandenyje veidu, naudojant minimalias pastangas. _NEWLINE_Pavir\xc5\xa1inis nardymas yra populiarus laisvalaikio leidimo b\xc5\xabdas, ypa\xc4\x8d atogr\xc4\x85\xc5\xbe\xc5\xb3 platumose ir nardymo su akvalangu vietose. Pavir\xc5\xa1inio nardymo priemones gali u\xc5\xbesid\xc4\x97ti ir i\xc5\xa1bandyti po vandeniu dauguma \xc5\xbemoni\xc5\xb3, \xc4\xafskaitant ir vaikus, kurie siekia pamatyti povandenin\xc4\x99 augalij\xc4\x85 ir gyv\xc5\xabnij\xc4\x85. Toks nardymas taip pat populiarus tarp nar\xc5\xb3, povandenin\xc4\x97s \xc5\xbe\xc5\xabkl\xc4\x97s m\xc4\x97g\xc4\x97j\xc5\xb3, kai arti vandens pavir\xc5\xa1iaus neb\xc5\xabtina naudoti akvalango. Pavir\xc5\xa1inio nardymo priemones pasitelkia ir gelb\xc4\x97jimo komandos, vandenyje ie\xc5\xa1kan\xc4\x8dios \xc5\xbemoni\xc5\xb3._NEWLINE_Nardyti su kauke ir vamzdeliu galima beveik bet kuriame vandens telkinyje, ta\xc4\x8diau da\xc5\xbeniausiai pasirenkamos vietos, kur b\xc5\xabna minimalus bangavimas, \xc5\xa1iltas vanduo ir galimyb\xc4\x97 pamatyti ka\xc5\xbek\xc4\x85 \xc4\xafdomaus netoli vandens pavir\xc5\xa1iaus. Pavir\xc5\xa1inio nardymo privalumas yra povandeninio gyvenimo steb\xc4\x97jimas jo nat\xc5\xabralioje aplinkoje. Tai apima koralini\xc5\xb3 rif\xc5\xb3 ir tenyk\xc5\xa1t\xc4\x97s faunos steb\xc4\x97jim\xc4\x85: \xc5\xbeuvis, v\xc4\x97\xc5\xbeiagyvius, j\xc5\xabr\xc5\xb3 \xc5\xbevaig\xc5\xbedes, v\xc4\x97\xc5\xbelius ir kitus. Nardytojai sm\xc4\x97lingame dugne gali i\xc5\xa1vysti \xc4\xafvairi\xc5\xb3 r\xc5\xab\xc5\xa1i\xc5\xb3 plek\xc5\xa1nia\xc5\xbeuves.\n_START_SECTION_\n\xc4\xaeranga\n_START_PARAGRAPH_\nPapras\xc4\x8diausiam nardymui u\xc5\xbetenka u\xc5\xbesid\xc4\x97ti vien kauk\xc4\x99, kuri yra pagrindin\xc4\x97 \xc4\xafrangos dalis. Ta\xc4\x8diau toks plaukimas b\xc5\xabna kiek varginantis, nes reikia sulaikyti kv\xc4\x97pavim\xc4\x85, reguliariai i\xc5\xa1nerti \xc4\xafkv\xc4\x97pti atmosferinio oro. Kauk\xc4\x97 turi b\xc5\xabti tinkamo dyd\xc5\xbeio ir gerai prigludusi prie veido, kad nepraleist\xc5\xb3 vandens. Ger\xc4\x85 matomum\xc4\x85 vandenyje u\xc5\xbetikrina kauk\xc4\x97 su stiklu, paruo\xc5\xa1tu priemone nuo rasojimo._NEWLINE_Nardymo vamzdelis paprastai b\xc5\xabna \xe2\x80\x9eL\xe2\x80\x9c formos, su kandikliu i\xc5\xa1 mink\xc5\xa1tos silikonin\xc4\x97s med\xc5\xbeiagos, tvirtinamas prie nardymo kauk\xc4\x97s dir\xc5\xbeelio arba integruotas su kauke. Kai kurie vamzdeliai apr\xc5\xabpinami vo\xc5\xbetuvais, apsaugan\xc4\x8diais nuo pavir\xc5\xa1inio vandens pursl\xc5\xb3 patekimo. Optimal\xc5\xabs jo matmenys \xe2\x80\x93 apie 40 cm ilgio (nuo u\xc5\xbelenkimo vietos iki vir\xc5\xa1aus), 2,5 cm skersmens._NEWLINE_Plaukmenys labai palengvina plaukim\xc4\x85 ir suteikia manevringumo vandenyje, nardant suma\xc5\xbeina laik\xc4\x85 ir pastangas panirti ir pakilti. \xc4\xaeprasti plaukmenys yra tvirtinami ant plikos p\xc4\x97dos, jie yra lengvi, n\xc4\x97ra labai ilgi. Integruoti su batais plaukmenys yra labai veiksmingi ir patog\xc5\xabs, plaukiant didesniais atstumais._NEWLINE_Neopreninis vandens kostiumas neleid\xc5\xbeia vandeniui absorbuoti plaukiko k\xc5\xabno \xc5\xa1ilumos, apsaugo od\xc4\x85 nuo saul\xc4\x97s ultravioletini\xc5\xb3 spinduli\xc5\xb3, tiesioginio kontakto su vandens gyv\xc5\xabnais (pavyzd\xc5\xbeiui, med\xc5\xabzomis) ir augalais. Priklausomai nuo  planuojamo nardymo laiko, vandens temperat\xc5\xabros, pasirenkamas d\xc4\x97v\xc4\x97ti trumpas arba ilgas kostiumas. Hidrokostiumas padidina pl\xc5\xabdrum\xc4\x85, kuris palengvina plaukim\xc4\x85 ant pavir\xc5\xa1iaus, bet apsunkina nardym\xc4\x85. Nor\xc4\x97dami kompensuoti \xc5\xa1\xc4\xaf efekt\xc4\x85, narai naudojasi dir\xc5\xbeu su svarmenimis.'